Vartijaimusolmukkeen paikantaminen gammakuvauksella

Sinulle on varattu vartijaimusolmukkeen gammakuvaus. Tutkimuksella selvitetään radioaktiivisen merkkiaineen (radiolääke) avulla, mihin imusolmukkeeseen imuneste kasvaimesta kulkeutuu ensin. Kuvauksessa paikannamme tämän ns. vartijaimusolmukkeen. Tutkimuksella ei saada selvitettyä taudin levinneisyyttä. Tarvittaessa voidaan tehdä SPET (Single Photon Emission Tomography) -kuvaus ja löydöksen paikantamiseksi matalavirta röntgensäteilyä käyttävä TT (tietokonetomografiatutkimus) - kuvaus.

Tutkimukseen valmistautuminen

Kerro meille ennen tutkimusta, jos tiedät olevasi yliherkkä albumiinivalmisteille. Varaa tutkimukseen aikaa noin 3 tuntia. Tutkimuspäivänä voit syödä, juoda ja ottaa lääkkeesi normaalisti. Jos tutkimus tehdään leikkauspäivän aamuna, täytyy leikkauksen takia olla syömättä ja juomatta.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä 12 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Ennen kuvausta ruiskutetaan ohuella neulalla radiolääkettä kasvaimen viereen.
* **Rintojen kasvaimissa** radiolääke pistetään kasvaimen viereen isotooppiosastolla (tai avohoitotalon röntgenissä ultraäänen avulla.)
* Rintojen kasvainten imusolmukekuvaukset aloitetaan noin 2 tunnin kuluttua.
* **Gynekologisten kasvainten** radiolääkkeet pistetään naisten syöpäosastolla.
* **Muiden kasvainten** radiolääkkeet pistetään isotooppiosastolla.
* Jos kasvain on jo poistettu, pistetään radiolääke poistoarven ympärille.
* Etenemistä seurataan radiolääkkeen annon jälkeen.
* Kun radiolääke on edennyt imusolmukkeisiin, kuvataan imusolmukkeet gammakameralla yleensä edestä ja sivulta.
* Kuvauksen aikana olet selinmakuulla liikkumatta ja kamera on lähellä kehoasi. Kuvaus kestää noin puoli tuntia ja on kivuton.
* Tarvittaessa tehdään pyörähdyskuvaus SPET- TT, joka kestää noin puoli tuntia.
* Löytyneiden vartijaimusolmukkeiden sijainti merkitään iholle tussilla.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstäsi vuorokauden aikana.

Radiolääke lähettää jonkin verran säteilyä lähiympäristöösi koko tutkimuspäivän ajan. Muille ihmisille aiheutuva säteilyannos on kuitenkin niin pieni, ettei mitään varotoimia esim. perheenjäsenille tarvita.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, **sijainti S6, 2. kerros** tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.